সদ্য মুক্তি পেয়েছে ব্র্যাড পিট ও অ্যাঞ্জেলিনা জোলি অভিনীত ‘বাই দ্য সি’। এই দুই হলিউড আইকন সারা পৃথিবীর প্রেমিক-প্রেমিকাদেরও রোল মডেল। বহু বছর একসঙ্গে থাকার পরে গত বছর বিয়ে করেন ৬ সন্তানের বাবা-মা, ব্র্যাড-অ্যাঞ্জেলিনা। এক বছর ঘরকন্নার পরে জোলি বললেন, স্বামীকে ভালবাসা নাকি তাঁর কাজ। বললেন, ব্র্যাড এবং তিনি মনে করেন মাঝেমধ্যে ‘বিগ ফাইটস’সম্পর্ককে আরও মজবুত করে।
‘‘আমরা যতই ঝগড়া করি, তর্ক করি, আমাদের প্রত্যেককেই নিজের নিজের চ্যালেঞ্জ অতিক্রম করতে হয়। দিনের শেষে নিজেকে বলি—ওকে ভালবাসা আমার কাজ’’। চল্লিশ বছরের এই নায়িকা মনে করেন, বয়স যত বাড়ছে ততই আরও সমৃদ্ধ হচ্ছেন পিট। এবং তারই সঙ্গে আরও গভীর হচ্ছে সম্পর্ক।  
‘‘ওর বছর চল্লিশের সত্তার চেয়ে ওর বছর পঞ্চাশের সত্তার প্রতি আমার আকর্ষণ বেশি। আর তার পর ভবিষ্যতের দিকে তাকাই। আরও অনেক বছর একসঙ্গে থাকার কথা ভাবি। আমি আর ব্র্যাড দু’জনেই সৌভাগ্যবান, কারণ আমরা একে অপরের পরিবর্তনের মধ্যে সৌন্দর্যকে দেখতে পাই।’’